Pubblikazzjoni influwenti fil-qasam awdjoviżiv, AV Magazine, kellha kliem ta' tifħir għal tnejn mill-aħħar proġetti li saru f'pajjiżna fejn l-awdjoviżiv tħallat mar-restawr u r-rakkont tal-istorja. Dawn il-proġetti huma dawk ta' Sant'Iermu u ċ-Ċittadella fejn l-istorja qed tkun mgħallma b'teknoloġija mill-iktar moderna li tattira persuni ta' kull età. Bit-titlu Creating the Malta Experience u aġġettivi bħal Maltese Magic, l-awtur kiteb dwar kif l-istorja qed tingħata l-ħajja bil-proġetti awdjoviżivi li tħejjew bħala parti minn dawn il-proġetti li saru b'investiment ta' miljuni kbar ta' ewro. "Il-lingwa tal-elementi kreattivi hija simplifikata b'mod sinifikanti u tvarja ħafna mill-istil antik tal-mużewijiet fejn il-kuratur irid juri kemm jaf jew ma jafx dwar is-suġġett," kiteb l-awtur Clive Couldwell. Dan il-magażin huwa wieħed mill-ewlenin fl-industrija u huwa maħsub l-iktar għal dawk li jifhmu fis-settur, tant li jirrapporta dwar l-ikbar u l-isbaħ proġetti fis-settur.